
Pakuotės lapelis: informacija vartotojui

Paxfydos 5 mg/ml milteliai dispersinei infuzijai
paklitakselis (paclitaxelum)


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba slaugytoją. Žr. 4 skyrių.


Apie ką rašoma šiame lapelyje?

1.	Kas yra Paxfydos ir kam jis vartojamas
2.	Kas žinotina prieš vartojant Paxfydos
3.	Kaip vartoti Paxfydos
4.	Galimas šalutinis poveikis 
5.	Kaip laikyti Paxfydos
6.	Pakuotės turinys ir kita informacija


1.	Kas yra Paxfydos ir kam jis vartojamas

Kas yra Paxfydos
Paxfydos sudėtyje yra veikliosios medžiagos paklitakselio, sujungto su žmogaus baltymu albuminu, mažų dalelių, vadinamų nanodalelėmis, forma. Paklitakselis priklauso vaistų grupei, vadinamai „taksanais“, kurie yra vartojami vėžiui gydyti.
· Paklitakselis yra vaisto dalis, veikianti vėžį, jis veikia stabdydamas vėžinių ląstelių dalijimąsi – tai reiškia, kad jos žūsta.
· Albuminas yra vaisto dalis, padedanti paklitakseliui ištirpti kraujyje ir per kraujagyslių sieneles prasiskverbti į naviką. Tai reiškia, kad kitos cheminės medžiagos, galinčios sukelti šalutinį poveikį, kuris gali būti pavojingas gyvybei, nereikalingos. Vartojant Paxfydos, toks šalutinis poveikis pasireiškia daug rečiau.

Kam Paxfydos vartojamas
Paxfydos vartojamas šių tipų vėžiui gydyti:

Krūties vėžys
· Krūties vėžiui, išplitusiam į kitas kūno dalis, gydyti (toks krūties vėžys vadinamas „metastaziniu“).
· Paxfydos vartojamas metastaziniam krūties vėžiui gydyti, kai bent vienas kitas taikytas gydymas nebuvo veiksmingas ir kai Jums negalima taikyti gydymo vaistų, vadinamų „antraciklinais“, grupės preparatais.
· Su žmogaus baltymu albuminu sujungto paklitakselio vartojusiems metastazavusiu krūties vėžiu sergantiems žmonėms, kuriems kitas taikytas gydymas nebuvo veiksmingas, buvo didesnė naviko dydžio sumažėjimo tikimybė, jie gyveno ilgiau nei žmonės, kuriems buvo taikomas kitas gydymas.

Kasos vėžys
· Jeigu Jums yra metastazavęs kasos vėžys, su žmogaus baltymu albuminu sujungtas paklitakselis vartojamas kartu su kitu vaistu, vadinamu gemcitabinu. Žmonės, kuriems diagnozuotas metastazavęs kasos vėžys (kasos vėžys, išplitęs į kitus organus), klinikinio tyrimo metu vartoję Paxfydos kartu su gemcitabinu, gyveno ilgiau nei žmonės, vartoję vien gemcitabino.

Plaučių vėžys
· Jeigu sergate dažniausio tipo plaučių vėžiu, vadinamu „nesmulkialąsteliniu plaučių vėžiu“, Paxfydos taip pat vartojamas kartu su vaistu, vadinamu karboplatina.
· Paxfydos vartojamas sergant nesmulkialąsteliniu plaučių vėžiu, kai operacija arba spindulinis gydymas nebūtų tinkami šiai ligai gydyti.


2.	Kas žinotina prieš vartojant Paxfydos

Paxfydos vartoti draudžiama
-	jeigu yra alergija paklitakseliui arba bet kuriai pagalbinei šio vaisto medžiagai (jos išvardytos 6 skyriuje);
· jeigu žindote (maitinate krūtimi);
· jeigu Jums nustatyta maža baltųjų kraujo kūnelių koncentracija (pradedant gydymą neutrofilų skaičius yra < 1 500 ląstelių/mm3; gydytojas Jums apie tai paaiškins).

Įspėjimai ir atsargumo priemonės
Pasitarkite su gydytoju arba slaugytoju, prieš pradėdami vartoti Paxfydos:
· jeigu sutrikusi Jūsų inkstų veikla;
· jeigu pasireiškia sunkių kepenų sutrikimų;
· jeigu pasireiškia širdies sutrikimų.

Pasitarkite su gydytoju arba slaugytoju, jeigu gydymo Paxfydos metu pasireiškia bet kuri iš šių būklių, Jūsų gydytojas gali pageidauti nutraukti gydymą arba sumažinti dozę:
· jeigu Jums pasireiškė neįprastos kraujosruvos, kraujavimas arba infekcijų požymiai, pvz., gerklės skausmas ar karščiavimas;
· jeigu Jūs patiriate tirpimo, dilgčiojimo, badymo pojūčius, jautrumą prisilietimui arba raumenų silpnumą;
· jeigu patiriate kvėpavimo problemų, pvz., dusulį arba sausą kosulį.

Vaikams ir paaugliams
Paxfydos skirtas tik suaugusiesiems ir jo negalima vartoti jaunesniems kaip 18 metų vaikams ir paaugliams.

Kiti vaistai ir Paxfydos
Jeigu vartojate ar neseniai vartojote kitų vaistų, įskaitant įsigytus be recepto ir žolinius preparatus, apie tai pasakykite gydytojui. Tai svarbu dėl to, kad Paxfydos gali turėti įtakos kitų vaistų veikimui. Tam tikri kiti vaistai taip pat gali turėti įtakos Paxfydos veikimui.

Būkite atsargūs ir pasikalbėkite su gydytoju, jeigu vartojate Paxfydos kartu su bent vienu iš toliau nurodytų vaistų:
· vaistų, skirtų infekcijoms gydyti (t. y., antibiotikų, tokie kaip eritromicino, rifampicino ir kt.; jeigu abejojate, ar Jūsų vartojamas vaistas yra antibiotikas, paklauskite gydytojo, slaugytojo arba vaistininko), įskaitant vaistus, skirtus grybelių sukeltoms infekcijoms gydyti (pvz., ketokonazolo);
· vaistų, vartojamų nuotaikai stabilizuoti, dar vadinamų antidepresantais (pvz., fluoksetino);
· vaistų, vartojamų priepuoliams (epilepsijai) gydyti (pvz., karbamazepino, fenitoino);
· vaistų, vartojamų lipidų kiekiui kraujyje gydyti (pvz., gemfibrozilio);
· vaistų, vartojamų rėmeniui arba skrandžio opoms gydyti (pvz., cimetidino);
· vaistų, vartojamų ŽIV ir AIDS gydyti (pvz., ritonaviro, sakvinaviro, indinaviro, nelfinaviro, efavirenzo, nevirapino);
· vaisto, vadinamo klopidogreliu, vartojamo užkirsti kelią kraujo krešulių atsiradimui.

Nėštumas, žindymo laikotarpis ir vaisingumas
Paklitakselis gali sukelti sunkius apsigimimus, todėl nėštumo metu jo vartoti draudžiama. Prieš pradedant gydymą Paxfydos, gydytojas paskirs atlikti nėštumo testą.

Vaisingos moterys turi naudoti veiksmingą kontracepcijos metodą gydymo Paxfydos metu ir mažiausiai 6 mėnesius po jo.

Vartojant Paxfydos draudžiama žindyti, nes nežinoma, ar veiklioji medžiaga paklitakselis išsiskiria į motinos pieną.

Pacientams vyrams rekomenduojama naudoti veiksmingą kontracepciją, siekiant išvengti moterų apvaisinimo gydymo metu ir mažiausiai 3 mėnesius po jo, taip pat prieš gydymo pradžią rekomenduojama pasikonsultuoti dėl spermos konservavimo, nes gydymas Paxfydos gali sukelti negrįžtamą nevaisingumą.

Prieš vartodama šį vaistą pasitarkite su gydytoju.

Vairavimas ir mechanizmų valdymas
Kai kurie žmonės po Paxfydos vartojimo gali jaustis pavargę arba jausti svaigulį. Jei Jums tai pasireiškė, nevairuokite ir nevaldykite jokių prietaisų ar mechanizmų.
Jei Jums gydymo metu skiriama kitų vaistų, pasitarkite su gydytoju, ar galite vairuoti ir valdyti mechanizmus.

Paxfydos sudėtyje yra natrio
Šio vaisto 100 mg yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Paxfydos

Paxfydos į veną lašeline Jums suleis gydytojas arba slaugytojas. Jums skirtina dozė priklausys nuo Jūsų kūno paviršiaus ploto ir kraujo tyrimų rezultatų. Įprasta dozė gydant krūties vėžį yra 260 mg kvadratiniam metrui (m2) kūno paviršiaus ploto, suleidžiama per 30 minučių. Įprasta dozė gydant pažengusios stadijos kasos vėžį yra 125 mg/m2 kūno paviršiaus ploto, suleidžiama per 30 minučių. Įprasta dozė gydant nesmulkialąstelinį plaučių vėžį yra 100 mg/m2 kūno paviršiaus ploto, suleidžiama per 30 minučių.

Kaip dažnai man bus lašinamas Paxfydos?
Gydant metastazavusį krūties vėžį, paprastai Paxfydos infuzija skiriama kartą kas tris savaites (1‑ąją 21 dienos ciklo dieną).

Gydant pažengusios stadijos kasos vėžį, Paxfydos skiriamas 1‑ąją, 8‑ąją ir 15‑ąją kiekvieno 28 dienų gydymo ciklo dienomis, gemcitabinas skiriamas iš karto po Paxfydos.

Gydant nesmulkialąstelinį plaučių vėžį, Paxfydos skiriamas kartą kas savaitę (t. y., 1‑ąją, 8‑ąją ir 15‑ąją 21 dienos ciklo dienomis), karboplatina skiriama kartą kas tris savaites (t. y., tik 1‑ąją kiekvieno 21 dienos ciklo dieną), iš karto po Paxfydos dozės.

Jeigu kiltų daugiau klausimų dėl šio vaisto vartojimo, kreipkitės į gydytoją arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· plaukų slinkimas (daugumoje atvejų plaukų slinkimas pasireiškė praėjus mažiau nei mėnesiui nuo paklitakselio vartojimo pradžios. Jeigu plaukų slinkimas pasireiškia, daugumai pacientų jis būna sunkus (daugiau nei 50 %));
· bėrimas;
· nenormalus baltųjų kraujo kūnelių (neutrofilų, limfocitų ar leukocitų) skaičiaus kraujyje sumažėjimas;
· raudonųjų kraujo kūnelių stygius;
· trombocitų skaičiaus kraujyje sumažėjimas;
· periferinių nervų pakenkimas (skausmas, tirpimas, dilgčiojimas ar jutimų praradimas);
· sąnario ar sąnarių skausmas;
· raumenų skausmas;
· pykinimas, viduriavimas, vidurių užkietėjimas, burnos skausmas, apetito netekimas;
· vėmimas;
· silpnumas ir nuovargis, karščiavimas;
· dehidratacija, skonio jutimo sutrikimas, svorio kritimas;
· mažas kalio kiekis kraujyje;
· depresija, miego sutrikimai;
· galvos skausmas;
· šaltkrėtis;
· sunkumas kvėpuojant;
· svaigulys;
· gleivinės ir minkštųjų audinių pabrinkimas;
· padidėję kepenų funkcijos tyrimų rodikliai;
· skausmas galūnėse;
· kosulys;
· pilvo skausmas;
· kraujavimas iš nosies.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· niežėjimas, odos sausumas, nagų sutrikimai;
· infekcija, karščiavimas su tam tikrų baltųjų kraujo kūnelių (neutrofilų) skaičiaus kraujyje sumažėjimu, raudonis, pienligė, sunki infekcija kraujyje, kurią gali sukelti sumažėjęs baltųjų kraujo kūnelių kiekis;
· sumažėjęs visų kraujo kūnelių kiekis;
· krūtinės ar gerklės skausmas;
· nevirškinimas, pilvo diskomfortas;
· nosies užburkimas;
· skausmas nugaroje, kaulų skausmas;
· raumenų koordinacijos sumažėjimas arba sunkumas skaityti, ašarojimo padidėjimas ar sumažėjimas, blakstienų kritimas;
· širdies susitraukimų arba ritmo pakitimai, širdies nepakankamumas;
· kraujospūdžio sumažėjimas ar padidėjimas;
· paraudimas ar pabrinkimas dūrio adata vietoje;
· nerimas;
· plaučių infekcija;
· šlapimo takų infekcija;
· žarnų nepraeinamumas, storosios žarnos uždegimas, tulžies latako uždegimas;
· ūminis inkstų nepakankamumas;
· padidėjęs bilirubino kiekis kraujyje;
· kosėjimas krauju;
· burnos sausumas, rijimo pasunkėjimas;
· raumenų silpnumas;
· neryškus matymas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· svorio padidėjimas, laktato dehidrogenazės kraujyje padidėjimas, inkstų veiklos sutrikimas, gliukozės kiekio kraujyje padidėjimas, fosforo kiekio kraujyje padidėjimas;
· refleksų susilpnėjimas ar nebuvimas, nevalingi judesiai, skausmas palei nervą, alpimas, svaigulys stojantis, drebulys, veido nervo paralyžius;
· akių dirginimas, akių skausmas, akių paraudimas, akių niežėjimas, dvejinimasis akyse, regos susilpnėjimas ar mirksinčios švieselės akyse, neryškus regėjimas dėl tinklainės patinimo (cistoidinės geltonosios dėmės edemos);
· ausies skausmas, spengimas ausyse;
· kosulys su skrepliais, dusulys vaikščiojant ar lipant laiptais, varvanti nosis ar nosies sausumas, kvėpavimo garso nusilpimas, vanduo plaučiuose, balso praradimas, kraujo krešulys plaučiuose, gerklės sausumas;
· dujų perteklius žarnyne, skrandžio spazmai, dantenų skausmas ar opėjimas, kraujavimas iš tiesiosios žarnos;
· skausmingas šlapinimasis, dažnas šlapinimasis, kraujas šlapime, šlapimo nelaikymas;
· rankų pirštų nagų skausmas, nagų diskomfortas, nagų netekimas, dilgėlinė, odos skausmas, odos paraudimas nuo saulės šviesos, odos spalvos pokyčiai, pagausėjęs prakaitavimas, naktinis prakaitavimas, baltos dėmės ant odos, skauduliai, veido paburkimas;
· fosforo kiekio kraujyje sumažėjimas, skysčių susilaikymas organizme, mažas albumino kiekis kraujyje, padidėjęs troškulys, kalcio kiekio kraujyje sumažėjimas, gliukozės kiekio kraujyje sumažėjimas, natrio kiekio kraujyje sumažėjimas;
· nosies skausmas ir pabrinkimas, odos infekcijos, infekcija dėl kateterio;
· kraujosruvos;
· skausmas naviko vietoje, naviko nekrozė;
· kraujospūdžio sumažėjimas stojantis, plaštakų ir pėdų šalimas;
· apsunkintas vaikščiojimas, pabrinkimas;
· alerginė reakcija;
· kepenų veiklos susilpnėjimas, kepenų padidėjimas;
· skausmas krūtinėje;
· neramumas;
· mažos odos kraujosruvos dėl kraujo krešulių;
· būklė, sukelianti raudonųjų kraujo kūnelių irimą ir ūminį inkstų nepakankamumą.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· odos reakcija į kitą medžiagą arba plaučių uždegimas po spinduliuotės;
· kraujo krešuliai;
· labai retas pulsas, infarktas;
· vaisto ištekėjimas šalia venos;
· širdies laidumo sistemos sutrikimas (atrioventrikulinė blokada).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sunkus odos bei gleivinės membranų uždegimas ir (arba) bėrimas (Stivenso-Džonsono sindromas, toksinė epidermio nekrolizė).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· odos sukietėjimas / sustorėjimas (skleroderma).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Paxfydos

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir flakono po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Neatidaryti flakonai: flakoną laikyti išorinėje dėžutėje, kad vaistas būtų apsaugotas nuo šviesos. 

Pirminę paruoštą dispersiją reikia nedelsiant vartoti. Jei nedelsiant nevartojama, dispersiją galima laikyti šaldytuve (2 °C‑8 °C) iki 24 valandų flakone, laikant išorinėje dėžutėje, kad vaistas būtų apsaugotas nuo šviesos.

Paruoštą dispersiją intraveninėje lašelinėje galima laikyti šaldytuve (2 °C‑8 °C) iki 24 valandų saugant nuo šviesos.

Tada galima laikyti 4 valandas infuzijų maišelyje žemesnėje kaip 25 °C temperatūroje.

Jūsų gydytojas arba vaistininkas yra atsakingas už tinkamą nesuvartoto Paxfydos sutvarkymą.


6.	Pakuotės turinys ir kita informacija

Paxfydos sudėtis
· Veiklioji medžiaga yra paklitakselis.
Kiekviename flakone yra 100 mg su albuminu sujungto nanodalelių paklitakselio.
Kiekviename paruoštos dispersijos mililitre yra 5 mg su albuminu sujungto nanodalelių paklitakselio.
· Pagalbinė medžiaga yra žmogaus albuminas (sudėtyje yra natrio chlorido, natrio kaprilato ir natrio N-acetiltriptofano), žr. 2 skyrių „Paxfydos sudėtyje yra natrio“.

Paxfydos išvaizda ir kiekis pakuotėje
Paxfydos yra baltai geltonos spalvos milteliai, skirti dispersinei infuzijai (milteliai infuzijai).
Paxfydos tiekiamas stiklo flakonuose, kuriuose yra 100 mg su albuminu sujungto nanodalelių paklitakselio. Flakonai gali būti apvilkti plastiko apsaugine plėvele. Ši plėvelė nesiliečia su vaistu ir užtikrina papildomą apsaugą transportavimo metu, o tai padidina medicinos ir farmacijos darbuotojų saugą.

Kiekvienoje pakuotėje yra 1 flakonas.

Registruotojas ir gamintojas

Registruotojas
Sandoz d.d.
Verovškova 57
SI-1000 Ljubljana
Slovėnija

Gamintojas
KYMOS, S.L.
Ronda de Can Fatjó, 7B (Parque Tecnológico del Vallès), Cerdanyola del Vallès,
08290, Barcelona
Ispanija

Jeigu apie šį vaistą norite sužinoti daugiau, kreipkitės į vietinį registruotojo atstovą:

Sandoz Pharmaceuticals d.d. filialas
Tel. +370 5 2636037

Šis vaistas Europos ekonominės erdvės valstybėse narėse registruotas tokiais pavadinimais:
Austrija, Čekija, Vokietija, Estija, Graikija, Kroatija, Lietuva, Latvija, Lenkija, Portugalija, Slovakija - Paxfydos

Šis pakuotės lapelis paskutinį kartą peržiūrėtas 2026-08-11.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.
---------------------------------------------------------------------------------------------------------------------
Toliau pateikta informacija skirta tik sveikatos priežiūros specialistams.

Specialūs reikalavimai atliekoms tvarkyti ir vaistiniam preparatui ruošti

Ruošimo ir vartojimo atsargumo priemonės
Paklitakselis yra citotoksinis priešvėžinis vaistinis preparatas, todėl su Paxfydos, kaip ir su kitais potencialiai toksiniais cheminiais junginiais, reikia elgtis atsargiai. Rekomenduojama dėvėti pirštines, akinius ir apsauginius drabužius. Dispersijai patekus ant odos, odą reikia nedelsiant kruopščiai nuplauti vandeniu su muilu. Vaistinio preparato patekus ant gleivinės, gleivinę reikia gerai nuplauti vandeniu. Paxfydos ruošti ir leisti gali tiktai tinkamai su citotoksinėmis medžiagomis dirbti apmokytas personalas. Nėščioms darbuotojoms Paxfydos liesti negalima.

Atsižvelgiant į ekstravazacijos galimybę, patartina atidžiai stebėti, ar leidžiant vaistinį preparatą infuzijos vietoje nėra infiltracijos. Apribojant Paxfydos infuziją iki 30 minučių, kaip nurodyta, sumažėja su infuzija susijusių reakcijų tikimybė.

Vaistinio preparato ruošimas ir skyrimas
Paxfydos reikia vartoti specialiai citotoksinių medžiagų skyrimui pritaikytose patalpose prižiūrint kvalifikuotam onkologui.

Paxfydos į rinką tiekiamas sterilių liofilizuotų miltelių, kuriuos prieš vartojimą reikia paruošti, formos. Kiekviename paruoštos dispersijos mililitre yra 5 mg su albuminu sujungto nanodalelių paklitakselio. Paruošta Paxfydos dispersija leidžiama į veną, naudojant infuzinę sistemą, kurioje įtaisytas 15 μm filtras.

100 mg ruošimas:
Steriliu švirkštu lėtai, mažiausiai per 1 minutę į 100 mg Paxfydos flakoną įšvirkškite 20 ml natrio chlorido 9 mg/ml (0,9 %) infuzinio tirpalo.

250 mg ruošimas:
Steriliu švirkštu lėtai, mažiausiai per 1 minutę į 250 mg Paxfydos flakoną įšvirkškite 50 ml natrio chlorido 9 mg/ml (0,9 %) infuzinio tirpalo.

Tirpalo srovelę reikia nukreipti į vidinę flakono sienelę. Tirpalo negalima švirkšti tiesiai ant miltelių, nes tai sukels putojimą.

Pridėjus tirpalo, flakoną reikia palikti mažiausiai 5 minutes pastovėti, garantuojant tinkamą kietosios medžiagos sudrėkimą. Tuomet flakoną atsargiai ir lėtai, mažiausiai 2 minutes pasukiokite ir (arba) pavartykite, kol visi milteliai visiškai ištirps dispersijoje. Reikia vengti putų susidarymo. Atsiradus putų arba sulipus milteliams, palikite tirpalą bent 15 minučių pastovėti, kol putos išnyks.

Paruošta dispersija turi būti panaši į pieną ir vienalytė, be matomų nuosėdų. Paruošta dispersija gali šiek tiek susisluoksniuoti. Jei matyti nuosėdų ar nusistojusių sluoksnių, flakoną reikia atsargiai vėl pavartyti, kad prieš vartojimą dispersija taptų vienalytė.

Apžiūrėkite flakone esančią dispersiją, ar joje nėra dalelių. Jei flakone yra dalelių, paruoštos dispersijos nevartokite.

Apskaičiuokite paciento infuzijai reikalingą tikslų bendrą 5 mg/ml dispersijos tūrį ir atitinkamą paruošto Paxfydos tirpalo kiekį sušvirkškite į tuščią, sterilų PVC arba ne PVC medžiagos intraveninių infuzijų maišelį.

Jeigu ruošiant ir leidžiant Paxfydos naudojamos medicinos priemonės, kurių sudėtyje yra lubrikanto silikono aliejaus (pvz., švirkštai ir i.v. maišeliai), gali susidaryti baltyminių dalelių. Siekiant išvengti šių dalelių patekimo, leiskite Paxfydos per infuzinę sistemą, kurioje įtaisytas 15 μm filtras. Naudojant 15 μm filtrą, dalelės pašalinamos, o paruošto preparato fizinės ir cheminės savybės nepakinta.

Naudojant mažesnes nei 15 μm poras turinčius filtrus, jie gali užsikimšti.

Ruošiant ar leidžiant Paxfydos infuzijas nebūtina naudoti specialias tirpalų talpykles ar infuzines sistemas, kurių sudėtyje nėra DEHF.

Suleidus, rekomenduojama praplauti intraveninę sistemą 9 mg/ml (0,9 %) natrio chlorido injekciniu tirpalu, taip užtikrinant, kad būtų suleista visa dozė.

Nesuvartotą vaistinį preparatą ar atliekas reikia tvarkyti laikantis vietinių reikalavimų.

Stabilumas
Laikant išorinėje dėžutėje, kad vaistinis preparatas būtų apsaugotas nuo šviesos, neatidarytuose Paxfydos flakonuose vaistinis preparatas išlieka stabilus iki ant pakuotės nurodytos datos. Vaistinio preparato stabilumui nekenkia nei užšaldymas, nei laikymas šaldytuve. Šio vaistinio preparato laikymui specialių temperatūros sąlygų nereikalaujama.

Paruoštos dispersijos stabilumas flakone
Laikant 2 °C‑8 °C temperatūroje gamintojo dėžutėje ir saugant nuo šviesos, vaistinis preparatas išlieka chemiškai ir fiziškai stabilus 24 valandas. Tada galima laikyti 4 valandas infuzijų maišelyje 25 °C temperatūroje.

Paruoštos dispersijos stabilumas infuzijų maišelyje
Laikant 2 °C‑8 °C temperatūroje ir saugant nuo šviesos, vaistinis preparatas chemiškai ir fiziškai stabilus išlieka 24 valandas, o tada galima laikyti 25 °C temperatūroje 4 valandas.

Tačiau mikrobiologiniu požiūriu vaistinį preparatą reikia vartoti nedelsiant po paruošimo ir infuzijų maišelių užpildymo, nebent paruošimo ir infuzijų maišelių užpildymo metodas padeda išvengti mikrobiologinio užteršimo pavojaus.

Jeigu vaistinis preparatas nesuvartojamas nedelsiant, už laikymo trukmę ir sąlygas atsako vartotojas.




